送朱表臣職方提舉運鹽
作者：梅堯臣
朝代：宋

paragraphs: 蜃竈煑溟渤，航鹹播楚越。
官榷利言盈，盜販弊相汨。
連艘以轉致，攪灰或沉沒。
雖使日鞭黥，未易窮姦窟。
朝廷用朱侯，提職欲無闕。
侯因許專畫，拜疏陳其說。
曰臣有更張，敢以肝膽竭。
荆湘嶺下城，恃遠不畏罰。
堂堂事私賈，遮吏遭驅突。
願使商自通，輸金無暴猝。
淮江且循常，約束備本末。
國用必餘資，亭民無滯物。
事下丞相府，論議不可拔。
從之東南蘇，拒之財賦遏。
聽侯侯往施，所便黔黎活。
五味既和調，萬里銷狂悖。
汴水桃花時，犀舟順流發。
過淮逢絮鮆，泊岸採蘆蕨。
挂帆趨浪頭，應不勞歲月。